S-260/2008

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 26. febrúar 2008 á hendur K-kk-þgf J-kk-þgf kt. […], Háaleitisbraut 41, Reykjavík, fyrir eftirtalin fíkniefnalagabrot framin í Reykjavík á árinu 2007, nema annað sé tekin fram:

1. Fimmtudaginn 15. mars í bifreiðinni MM-441 að Rofabæ við Árbæjarskóla haft í vörslum sínum 26,96 g af maríhúana, sem lögegla fann við leit.

2. Að kvöldi miðvikudagsins 30. maí í bifreiðinni DN-702 á Flókagötu við Kjarvalsstaði haft í vörslum sínum 0,25 g af amfetamíni, sem lögregla fann við leit.

3. Að kvöldi fimmtudagsins 31. maí á Flókagötu við Klambratún selt H-kk-þgf Þ-kk-þgf Þ-kk-þgf, kt. […], 8,18 g af maríhúana fyrir kr. 32.000, en fíkniefnin fann lögregla við leit á H-kk-þf á bílastæði við Klambratún.

Eru brot þessi talin varða við 2. gr., sbr. 5. gr. laga um ávana- og fíkniefni nr. 65/1974, sbr. og 6. gr. sömu laga, að því er varðar meðferð ákærða á maríhúana, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og að 35,14 g af maríhúana og 0,25 g af amfetamíni, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er þess krafist að ákærði sæti upptöku á kr. 32.000,- sem lögreglan lagði hald á, skv. heimild í 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Ákærði sótti ekki þing og boðaði ekki forföll en í fyrirkalli, sem var gefið út 9. apríl sl. og löglega birt fyrir honum, var tekið fram að yrði ekki sótt þing að forfallalausu gæti hann búist við að dómur yrði lagður á málið að honum fjarstöddum sbr. 1. mgr. 126. gr. laga nr. 19/1991 um meðferð opinberra mála.

Dómurinn telur þannig sannað með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og eru brot ákærða rétt heimfærð til refsiákvæða í ákærunni

Ákærði er fæddur í janúar 1987. Sakaferill ákærða nær frá árinu 2004. Hann gekkst undir sátt á árinu 2005 fyrir fíkniefnalagabrot. Þá var hann dæmdur á árinu 2006 fyrir fíkniefnalagabrot. Á árinu 2007 gekkst ákærði í þrígang undir sáttir fyrir fíkniefnalagabrot og var hann einu sinni dæmdur fyrir slíkt brot. Brot ákærða eru framin áður en ákærði gekkst undir tvær síðustu sáttir sínar á árinu 2007 og því hegningarauki. Ber því að ákvarða refsingu eftir 78. gr. laga nr. 19/1940, sbr. 77. gr. Er refsing ákærða hæfilega ákveðin 220.000 króna sekt til ríkissjóðs sem greiðist innan fjögurra vikna frá uppkvaðningu dóms þessa að telja, en sæti ella fangelsi í 16 daga.

Með vísan til lagaákvæða í ákæru skulu upptæk gerð til ríkissjóðs 35,14 g af maríhúana, 0,25 g af amfetamíni og 32.000 krónur sem lögreglan lagði hald á við rannsókn málsins.

D ó m s o r ð:

Ákærði, K-kk-nf J-kk-nf, greiði 220.000 króna sekt til ríkissjóðs innan fjögurra vikna frá uppkvaðningu dóms þessa að telja, en sæti ella fangelsi í 16 daga.

Upptæk eru gerð til ríkissjóðs 35,14 g af maríhúana, 0,25 g af amfetamíni og 32.000 krónur sem lögreglan lagði hald á við rannsókn málsins.

S-kk-nf S-kk-nf.